Maakorraldustoimingud

Maakorraldustoimingud (ingl land managament operations) on maaga tehtavad toimingud, mille viib läbi Maa-amet. Maakorraldus on tegevus, mille eesmärk on maakorraldustoimingute läbiviimisega võimaluste loomine kinnisasja või selle osa otstarbekaks kasutamiseks ja majandamiseks. Maakorraldustoimingud teostatakse maakorralduskava alusel. Maakorralduskava on ümberkruntimiskava, kinnisasja vahetus-, jagamis-, liitmis- või piiri muutmise plaan. Lihtsad maakorraldustoimingud on: kinnisasjade osade vahetamine ja kinnisasja piiri muutmine; kinnisasja jagamine ja liitmine; kinnisomandi kitsenduste selgitamine; kinnisasja piiri kindlakstegemine. Lihtsad maakorraldustoimingud viiakse läbi korraldatavate kinnisasjade omanike taotlusel. Lihtsaid maakorraldustoiminguid võib läbi viia isik, kellele on maakatastriseaduse kohaselt väljastatud kehtiv maakorraldustööde tegevuslitsents. Maakorraldustoimingud jagunevad kaheks: eraõigusliku kokkuleppe alusel ning avaliku halduse poolt läbiviidavateks toiminguteks. Eraõigusliku kokkuleppe alla kuuluvad kinnisasja jagamine, kinnisasjade liitmine, kinnisasjade osade vahetamine, kinnisasja piiri muutmine ning piiri kindlaks tegemine. Avaliku halduse läbiviidavate toimingute hulka kuuluvad riigi maakorraldus, piiride kindlakstegemine ja ümberkruntimine. Ümberkruntimine on maakorraldustoimingute kogum, millega omanike huvidest lähtuvalt korraldatakse ümber maakorralduspiirkonda arvatud kinnisasjad ja moodustatakse ning kinnistatakse kõigile omanikele uued kinnisasjad. Ümberkruntimise taotlust võib esitada kinnisasja omanik. Taotlus esitatakse asukohajärgsele kohalikule omavalitsusele. Ümberkruntimist võib läbi viia isik, kellel on kutseseadusele vastav kehtiv 6. või 7. taseme maakorraldaja kutse. Ümberkruntimine koosneb mitmest etapist: ümberkruntimise taotluse esitamine eeltööd maakorralduspiirkonna ja osaliste selgitamine osaliste koosoleku pidamine ümberkruntimise algatamine kinnisasja hindamine ja hindamiskaardi koostamine läbirääkimised ümberkruntimiskava koostamine ümberkruntimiskava kooskõlastamine ja kinnitamine ümberkruntimiskava elluviimine kinnisasja registreerimine riigi maakatastris ja muudatuste kandmine kinnistusraamatusse. Kinnisasjade osade vahetamisel lähtutakse maakatastriseaduses ja kinnistusraamatuseaduses sätestatust. See viiakse läbi omanike kokkuleppel kinnisasja või selle osa koondamiseks ja osade vahetamiseks. Osade vahetamiseks koostatakse osade vahetamise plaan, mis kooskõlastatakse osalistega. Kinnisasja piiri muutmine on maakorraldustoiming, mille käigus antakse osa ühest piirnevast kinnisasjast naaberkinnisasja koosseisu. Katastriüksuse jagamine tähendab ühe katastriüksuse kaheks või enamaks iseseisvaks katastriüksuseks (reaalosaks) jagamist, selle olemust rikkumata. Pärast jagamist on iga osa iseseisev kinnisasi. Katastriüksuste liitmine on mitmest naaberkatastriüksusest ühe katastriüksuse moodustamine. Kinnisasja piiri kindlakstegemine on maakorraldustoiming, mille käigus lepitakse maaomanike poolt kokku, mõõdistatakse ja registreeritakse varem vastuoluliselt määratud ja/või registreeritud kinnisasjade piirid. Kinnisomandi kitsenduste väljaselgitamine tähendab kinnisasja võimalike piirangute ja muude õiguslike takistuste uurimist, mis võivad mõjutada kinnisasja omaniku õigusi ja võimalusi kinnisasja kasutamisel. Kitsendused võivad tuleneda erinevatest allikatest, nagu näiteks riiklikud ja kohaliku omavalitsuse seadused ja määrused, haldusotsused, lepingud, kohtulahendid ja servituudid. Advance terrafund Land Consolidation Act §10 (3) - Riigi teataja 10.04.2023 Maakorraldusseadus 2. jagu - Riigi teataja 10.04.2023 Maakorraldusseadus § 16 - Riigi teataja 10.04.2023 Maakorraldusseadus § 12 - Riigi teataja 10.04.2023 Maakorraldusseadus § 13 - Riigi teataja 10.04.2023 Maakorraldusseadus § 15 - Riigi teataja 10.04.2023 Maakorraldusseadus § 14 - Riigi teataja 10.04.2023